הוראת השעה תאפשר לשוטרים להיכנס לבתים פרטיים לצורך החרמת נשק, או "תיעוד או מצלמה שעלולים לשמש כראייה לביצוע עבירת אלימות". המטרה היא להילחם בפשיעה בחברה הערבית, כאשר מנגד עלו חששות לפגיעה לא מידתית בזכויות אדם
הכנסת אישרה היום (שלישי) בקריאה שנייה ושלישית את הצעת החוק שתאפשר למשטרה לערוך חיפוש בביתו של אדם, גם ללא צו של שופט, אם התעורר חשד להימצאות נשק בלתי חוקי במקום. על פי ההצעה, שיזם ח"כ יצחק קרויזר (עוצמה יהודית), מוצע לקבוע, כהוראת שעה למשך 12 חודשים, "עילה מיוחדת לחיפוש נשק בלתי חוקי או לחיפוש מיידי לשם תפיסת תיעוד או מצלמה שעלולים לשמש כראייה לביצוע עבירת אלימות מסוג פשע או לעבירות נשק מסויימות. וזאת, ללא צורך בצו חיפוש". ההצעה אושרה ברוב של 20 חברי כנסת שתמכו בה מול שישה שהתנגדו.  ב-2022 נרצחו 106 אזרחים ערבים, זאת כשהם מהווים 21 אחוז מהאוכלוסיה הכללית. במגזר היהודי, המהווה 74 אחוז מהאוכלוסייה, נרצחו באותה שנה 34 אזרחים. ההערכה היא שבמגזר מוחזקים עשרות אלפי כלי נשק לא חוקיים, שבהם נעשה שימוש בסכסוכים בין עבריינים, סכסוכי שכנים וסכסוכים משפחתיים.  לצד הצורך לייצר כלים במאבק בפשיעה במגזר הערבי בישראל, ביטול הצורך בצו שופט כדי לפרוץ לביתו הפרטי של אדם העלתה ביקורת הנוגעת לפגיעהבזכויות הקניין, עקיפת את הרשות השופטת והעברת סמכויות יתר למשטרת ישראל. החשש הוא כי צעד כזה, המזכיר את החקיקה שקודמה בחסות משבר הקורונה, עשוי לשמש מעבר למאבק נגד עבריינים ונשק בלתי חוקי.   ביקורת זו הביאה גם את הליכוד לבקר את החוק במתכונתו הקודמת, כאשר היו חלק מהאופוזיציה. אך בתגובה ל"שקוף" טענו בחודשים האחרונים כי החוק צומצם לחיפוש כלי נשק בלתי חוקיים בלבד, בכך מצטמצם החשש לחיפוש שווא בבתים פרטיים, במקרים הגולשים מעבר למאבק בפשיעה. הצעה נוספת שלא קודמה, היא לקצר את הליך בקשת האישור משופט, ולייעל אותו לכדי שיחה טלפונית, שלא תפגע בצרכי המשטרה המידיים אך תשאיר את צו השופט כמנגנון בקרה. ח"כ לשעבר גבי לסקי הסבירה בעבר כי  "אני מציעה שיהיה שופט תורן ארצי אחד, שזה יהיה התפקיד שלו, ששוטרים יוכלו לעלות מולו בזום, כדי שיהיה צו של שופט. לא צריך לשנות פה את החוק, יש פתרון".   בדיוני ועדת חוקה, חוק ומשפט בשנת 2022, הלשכה המשפטית פרסמה לבקשת יו"ר הוועדה, גלעד קריב, סקירה משווה למקומות שונים בעולם. מהסקירה עולה שסוגיית חיפושי שוטרים בבתים ונכסים פרטיים מעסיקה פרלמנטים בכל העולם.  באוסטריה לדוגמה, התרת החיפושים היא רק בצו בית משפט, למעט במקרים של "סכנה מיידית", שבהם רשות החקירה הפלילית יכולה באופן זמני לבצע חיפוש ללא הוראה מרשות התביעה ומבית המשפט.  בארה"ב התיקון הרביעי לחוקה דורש הוצאת צו חיפוש לפני חיפוש ראיות בבית או בחצר. אולם בית המשפט העליון קבע מספר חריגים של מקרים המצדיקים חיפוש ללא צו, שנראה כי בפועל רוב החיפושים נערכים לאורם ללא צו.  על-פי החקיקה בבלגיה, רשויות השיפוט רשאיות לחפש בבית ובחצר של אדם שאינו חשוד, במהלך היום או הלילה, ללא צו בית משפט, בתנאי שמדובר בבית או בחצר שבהם מבוצעת העבירה או שבהם היא בוצעה זה עתה.  ביוון, קוד סדר הדין הפלילי מאפשר חיפוש בבתים רק במקרה של אנשים שהם במעמד חשוד או נאשם, וכעיקרון נדרש צו של התביעה או שופט-חוקר. פורטוגל מתנהלת לפי העיקרון שאין לחלל את ביתו של אדם, אולם רשות שיפוטית מוסמכת רשאית להורות על כניסה לביתו של אזרח בניגוד לרצונו במצבים של אישור משפטי או עבירה שבוצעה זה עתה – לרוב פשע אלים במיוחד, פשע מאורגן, טרור וכו.  בשבדיה ניתן למשטרה לקיים חיפושים בחצר של אדם (לא בביתו) ללא צו שופט, אם יש סיבה חריגה להאמין שהחיפושים יובילו למציאת פריטים שניתן להחרים או יועיל לחקירת העבירה. מעבר לכך נדרש צו שופט לצורך ביצוע חיפוש. 